สปส.แจงสิทธิกรณีตายรับค่าทำศพ 40,000 บาท
สำนักงานประกันสังคม (สปส.) แจงสิทธิประโยชน์ทดแทนกรณีตาย ผู้ประกันตนจะได้รับค่าทำศพ จำนวน 40,000 บาท เตือนผู้ประกันตนควรระบุชื่อผู้มีสิทธิรับเงินป้องกันการแอบอ้าง
16 ส.ค. 2553

สำนักงานประกันสังคม (สปส.) แจงสิทธิประโยชน์ทดแทนกรณีตาย ผู้ประกันตนจะได้รับค่าทำศพ จำนวน 40,000 บาท เตือนผู้ประกันตนควรระบุชื่อผู้มีสิทธิรับเงินป้องกันการแอบอ้าง
สำนักงานประกันสังคม (สปส.) ได้จ่ายสิทธิประโยชน์ทดแทนกรณีตายของกองทุนประกันสังคม ซึ่งจ่ายค่าทำศพให้แก่ผู้มีสิทธิรับประโยชน์จำนวน 40,000 บาท เพื่อเป็นค่าจัดการศพ ผู้ประกันตนจะต้องส่งเงินสมทบไม่น้อยกว่า 1 เดือน ภายในระยะเวลา 6 เดือนก่อนถึงแก่ความตาย โดยผู้มีสิทธิสามารถนำหลักฐาน คือ แบบคำขอรับประโยชน์ทดแทนกองทุนประกันสังคม (สปส.2-01) สำเนาบัตรประชาชนของผู้จัดการศพ หลักฐานจากฌาปณสถานหรือมัสยิดที่แสดง    ว่าเป็นผู้จัดการศพสำเนาใบมรณะบัตร สำเนาสมุดบัญชีเงินฝากธนาคาร ประเภทออมทรัพย์ หน้าแรก ซึ่งมีชื่อและเลขที่บัญชีของผู้จัดการศพ (กรณีรับเงินทางธนาคาร)
นอกจากนี้ ผู้มีสิทธิจะได้รับคืนเงินออมกรณีชราภาพ และเงินสงเคราะห์กรณีตาย โดยผู้ประกันตนที่จ่ายเงินสมทบตั้งแต่ 3 ปีขึ้นไป แต่ไม่ถึง 10 ปี จะได้รับเงินสงเคราะห์เท่ากับค่าจ้างโดยเฉลี่ย 1 เดือนครึ่ง เช่น ค่าจ้างเฉลี่ย 10,000 บาท รับเงินสงเคราะห์กรณีตาย 15,000 บาท แต่ถ้าผู้ประกันตนจ่ายเงินสมทบเกิน 10 ปีขึ้นไปให้ได้รับเงินสงเคราะห์เท่ากับค่าจ้าง โดยเฉลี่ย 5 เดือน เช่น ค่าจ้างเฉลี่ย 10,000 บาท จะได้รับเงินสงเคราะห์กรณีตาย 50,000 บาท  (ค่าจ้างเฉลี่ยคิดจากรายได้ต่ำสุดที่ 1,650 บาท และสูงสุดไม่เกิน 15,000 บาท ต่อเดือน) ในส่วนเงินเงินสงเคราะห์กรณีตายจะจ่ายให้กับบุคคลที่ผู้ประกันตนระบุให้เป็นผู้รับสิทธิประโยชน์ โดยการ  ทำหนังสือระบุไว้
ทั้งนี้ กรณีที่ผู้ประกันตนไม่ได้ทำหนังสือระบุไว้ว่าให้ใครเป็นผู้รับสิทธิประโยชน์ดังกล่าว สำนักงานประกันสังคม จะจ่ายให้ผู้มีสิทธิตามกฎหมาย คือ บิดา มารดา สามีหรือภรรยา และบุตร โดยหารเฉลี่ยในอัตราคนละเท่า ๆ กัน จึงขอแนะให้ผู้ประกันตนที่เป็นโสด ควรทำหนังสือระบุชื่อผู้มีสิทธิรับเงินสงเคราะห์กรณีตายให้ชัดเจน เพื่อป้องกันปัญหาการแอบอ้าง รับประโยชน์ทดแทน 
มีข้อสงสัยสอบถามข้อมูลได้ที่สำนักงานประกันสังคมเขตพื้นที่/จังหวัด/สาขา ที่ท่านสะดวก หรือโทร.1506 (เจ้าหน้าที่ให้บริการทุกวัน เวลา 07.00-19.00 น. ระบบโทรศัพท์    ตอบรับอัตโนมัติให้บริการ 24 ชั่วโมง) ดูรายละเอียดเพิ่มเติมได้ที่ www.sso.go.th